b'\n_START_ARTICLE_\nSinplus\n_START_SECTION_\nBakgrunn\n_START_PARAGRAPH_\nDuoen ble etablert i 2009 av br\xc3\xb8drene Ivan og Gabriel Broggini. Siden starten har Sinplus mottatt flere utmerkelser, priser og nominasjoner, blant annet en MTV Award for beste sveitsiske nummer samt en nominasjon for beste europeiske nummer. Duoen representerte Sveits i Eurovision Song Contest 2012 i Baku i Aserbajdsjan med sangen \xc2\xabUnbreakable\xc2\xbb._NEWLINE_I 2016 solgte de til gull i Sveits med singelen \xc2\xabTieniti Forte\xc2\xbb. Sangen var skrevet som offisiell l\xc3\xa5t for Europamesterskapet i turn i Sveits. I 2017 fikk de en ny gullplate med kraftballaden \xc2\xabY and I\xc2\xbb.\n_START_SECTION_\nEurovision Song Contest\n_START_PARAGRAPH_\n3. november 2011 deltok de i sangkonkurransen til den franskspr\xc3\xa5klige sveitsiske kringkasteren Radio T\xc3\xa9l\xc3\xa9vision Suisse (RTS) med sangen \xc2\xabUnbreakable\xc2\xbb, men uten \xc3\xa5 ta seg videre til den nasjonale sangkonkurransen Die grosse Entscheidungsshow. I stedet pr\xc3\xb8vde de seg i uttaket til den italienskspr\xc3\xa5klige kringkasteren Radiotelevisione svizzera di lingua italiana (RSI) fem dager etter. Der kvalifiserte de seg til den nasjonale finalen 10. desember 2011, som de vant med 17,87 prosent av stemmene. Blant annet konkurrerte de mot den f\xc3\xb8rste vinneren av Eurovision Song Contest, Lys Assia. Sinplus fikk dermed representere Sveits i Eurovision Song Contest 2012._NEWLINE_Sinplus deltok i semfinale 1 i Eurovision Song Contest 2012, men endte p\xc3\xa5 ellevteplass og kvalifiserte seg ikke til finalen.'